**Informatīvais ziņojums**

**“Apgrieztās jeb reversās pievienotās vērtības nodokļa maksāšanas kārtības ieviešanas efektivitātes izvērtējums un tās turpmāka piemērošana”**

Atbilstoši Ministru kabineta 2016.gada 3.maija rīkojumam Nr. 275 “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” (prot. Nr. 20 29. §) Finanšu ministrijai tika uzdots veikt izvērtējumu par spēkā esošās pievienotās vērtības nodokļa (turpmāk – PVN) apgrieztās jeb reversās maksāšanas kārtības piemērošanas efektivitāti un novērtējumu par minētās kārtības piemērošanas nepieciešamību citām nozarēm, kā arī ieviest šo PVN maksāšanas kārtību graudkopības nozarē.

Sagatavojot Valsts nodokļu politikas pamatnostādnes 2018.–2021. gadam, ir veikts izvērtējums par spēkā esošās apgrieztās jeb reversās PVN maksāšanas kārtības piemērošanas efektivitāti un novērtējums par minētās kārtības piemērošanas nepieciešamību citām nozarēm. Atbilstoši pamatnostādnēs paredzētajam apgrieztā jeb reversā PVN maksāšanas kārtība tika ieviesta atsevišķām preču piegādēm.

Tāpat, lai pārliecinātos par šīs kārtības piemērošanas efektivitāti Latvijā, 2015.gadā neatkarīgais pētnieks SIA “[PricewaterhouseCoopers](http://www.pwc.com/lv/lv.html)” pēc Finanšu ministrijas pasūtījuma veica izvērtējumu par apgrieztās jeb reversās PVN maksāšanas kārtības piemērošanu Latvijā un iespēju to ieviest citās nozarēs. Minētais izvērtējums tika atspoguļots ziņojumā “Par spēkā esošo PVN apgrieztās maksāšanas kārtības efektivitāti un iespēju to piemērot citās nozarēs” (turpmāk – PWC ziņojums).

Ņemot vērā minēto, šajā informatīvajā ziņojumā ir apkopota informācija par apgrieztās jeb reversās PVN maksāšanas kārtības ieviešanas procesu un piemērošanu Latvijā.

**1. Apgrieztās jeb reversās PVN maksāšanas kārtības būtība un mērķis**

Atbilstoši vispārējai PVN maksāšanas kārtībai iekšzemes darījumos starp reģistrētiem PVN maksātājiem PVN par veiktajiem darījumiem valsts budžetā maksā preču piegādātājs vai pakalpojumu sniedzējs. Savukārt saskaņā ar apgriezto jeb reverso PVN maksāšanas kārtību starp diviem iekšzemē reģistrētiem PVN maksātājiem atbildīgs par PVN nomaksu valsts budžetā ir attiecīgo preču vai pakalpojumu saņēmējs.

Apgrieztā jeb reversā PVN maksāšanas kārtība ir terminēts pasākums cīņā pret krāpšanu attiecīgajā nozarē un viens no pasākumiem godīga biznesa aizsargāšanai no krāpniekiem un negodīgas konkurences samazināšanai nozarē.

Šī PVN maksāšanas kārtība palīdz novērst krāpšanās gadījumus tikai krāpšanās shēmās, izmantojot “pazudušos komersantus”, savukārt cīņai ar pārējiem krāpšanās un izvairīšanās no nodokļu nomaksas gadījumiem, piemēram, fiktīvu rēķinu par reāli nenotikušajiem darījumiem izmantošana priekšnodokļa palielināšanai, apgrieztās jeb reversās PVN maksāšanas kārtības izmantošana nav efektīva. Bez tam apgrieztās jeb reversās PVN maksāšanas kārtības ietvaros PVN nemaksāšanas risks netiek novērsts pilnībā, jo pastāv iespēja, ka darījumu ķēdes pēdējā posmā gala pārdevējs neiemaksā visā darījumu ķēdē akumulēto PVN valsts budžetā.

Turklāt apgrieztās jeb reversās PVN maksāšanas kārtības ieviešana ir efektīvs rīks cīņai ar PVN krāpšanu un izvairīšanos no PVN nomaksas gadījumos, ja reģistrēts PVN maksātājs veic darījumus, kuriem tiek piemērota tikai apgrieztā jeb reversā PVN maksāšanas kārtība. Savukārt gadījumos, ja tā saimnieciskā darbība ir daudznozaru, tad šī mehānisma izmantošanai cīņai ar krāpšanu PVN jomā efektivitāte samazinās.

Tāpat jāņem vērā, ka, ieviešot apgriezto jeb reverso PVN maksāšanas kārtību vienā konkrētā nozarē, ir risks, ka PVN krāpšana migrē uz cita veida precēm vai pakalpojumiem, vai pat uz citu nozari, jo PVN maksātāji, kuru mērķis ir nepamatoti samazināt valsts budžetā maksājamo PVN vai nepamatoti pieprasīt PVN pārmaksas atmaksu no valsts budžeta, var meklēt citas iespējas deklarēt darījumus saistībā ar tādu preču un pakalpojumu iegādi, kuriem nav ieviesta apgrieztā jeb reversā PVN maksāšanas kārtība. Lai vērstos pret PVN krāpniekiem, neatkarīgi no nozares, kurā tie darbojas, nepieciešami kompleksi pasākumi cīņai ar negodprātīgiem PVN maksātājiem un PVN krāpšanu, kā arī nozaru sakārtojoši pasākumi, lai veicinātu labprātīgu PVN samaksu valsts budžetā. Tā kā, lai īstenotu konkrētus pasākumus nozaru sakārtošanā un PVN maksāšanas disciplīnas uzlabošanā, ir nepieciešams zināms laiks, tad ātrākais un efektīvākais veids krāpnieku darbības apgrūtināšanai, ir apgrieztās jeb reversās PVN maksāšanas kārtības ieviešana nozarēs, kuras tiek izmantotas PVN izkrāpšanas shēmās, ko var apkarot ar apgriezto jeb reverso PVN maksāšanas kārtību.

**2. Eiropas Savienības tiesiskais regulējums**

Latvijai kā Eiropas Savienības dalībvalstij (turpmāk – dalībvalsts) normatīvie akti PVN jomā ir jāsaskaņo ar Eiropas Savienības noteiktajām prasībām. Tādējādi Latvijas PVN regulējošie normatīvie akti ir pārņemti ar Padomes 2006.gada 28.novembra Direktīvas 2006/112/EK par kopējo pievienotās vērtības nodokļa sistēmu (turpmāk – Direktīva 2006/112/EK) attiecīgajām normām.

Atbilstoši Direktīvas 2006/112/EK regulējumam (199., 199.a, 199.b un 395.pants) dalībvalstīm ir vairākas iespējas ieviest apgriezto jeb reverso PVN maksāšanas kārtību atsevišķām preču un pakalpojumu kategorijām.

Direktīvas 2006/112/EK 199. pantā ir paredzēta izvēles iespēja dalībvalstīm ieviest apgriezto jeb reverso PVN maksāšanas kārtību, noteiktām preču un pakalpojumu grupām:

1. būvdarbiem, tostarp nekustamā īpašuma remontam, tīrīšanai, apkopei, pārbūvei un nojaukšanai, kā arī tādu nekustamā īpašuma darbu veikšanai, kurus saskaņā uzskata par preču piegādi;
2. personāla nodrošināšanai a) punktā minētajām darbībām;
3. nekustamā īpašuma piegādei, ja piegādātājs ir izvēlējies darījumam piemērot PVN gadījumos, kad dalībvalsts ir ieviesusi izvēles normu, kas paredz atsevišķos no PVN atbrīvotajos darījumos piegādātājam iespēju piemērot PVN;
4. lietotu materiālu, tādā pašā stāvoklī atkārtoti neizmantojamu materiālu, lūžņu, rūpniecisku un nerūpniecisku atkritumu, reģenerējamu atkritumu, daļēji pārstrādātu atkritumu piegādei, kā arī dažas preču piegādes un pakalpojumu sniegšana;
5. tādu preču piegādei, kuras viens PVN maksātājs citam PVN maksātājam devis kā nodrošinājumu – īstenojot minēto nodrošinājumu;
6. preču piegādei cesionāram pēc īpašumtiesību rezervācijas cesijas, ja cesionārs izmanto šīs tiesības;
7. tāda nekustamā īpašuma piegādei, kas pārdots tiesas izsolē.

Savukārt saskaņā ar Direktīvas 2006/112/EK 199.a pantu dalībvalstis līdz 2022.gada 30.jūnijam[[1]](#footnote-1) uz noteiktu termiņu apgriezto jeb reverso PVN maksāšanas kārtību var piemērot šādam preču piegādēm un pakalpojumiem, kas saistīti ar paaugstinātu krāpšanās risku (jo īpaši PVN karuseļveida krāpšanā):

1. siltumnīcas efektu izraisošo gāzu emisiju atļauju pārskaitīšana, kā tās definētas 3. pantā Eiropas Parlamenta un Padomes Direktīvā 2003/87/EK (2003. gada 13. oktobris), ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā, ko var pārskaitīt saskaņā ar minētās direktīvas 12. pantu;
2. citu vienību pārskaitīšana, ko operatori var izmantot, ievērojot minēto direktīvu;
3. mobilo telefonu piegāde;
4. integrālās shēmas ierīču, piemēram, mikroprocesori un centrālie procesoru bloki pirms to integrēšanas galapatēriņam paredzētajos produktos, piegāde;
5. gāzes un elektrības piegāde tirgotājam, kas ir PVN maksātājs;
6. gāzes un elektrības sertifikātu piegāde;
7. telekomunikāciju pakalpojumu sniegšana;
8. spēļu konsoļu, planšetdatoru un klēpjdatoru piegāde;
9. graudaugu un tehnisko kultūru, tostarp eļļas augu sēklu un cukurbiešu, ko galapatēriņa stadijā parasti neizmanto neizmainītā stāvoklī, piegāde;
10. neapstrādātu metālu un metālu pusfabrikātu, tostarp dārgmetālu, ja uz tiem neattiecas īpašs režīms lietotām precēm, mākslas darbiem, kolekciju priekšmetiem un senlietām vai īpašs režīms ieguldījumu zeltam, piegāde.

Ja dalībvalsts izvēlas piemērot apgriezto jeb reverso PVN maksāšanas kārtību atbilstoši minētajai Direktīvas 2006/112/EK normai, tai ir Padomdevēju komitejai PVN jautājumos (turpmāk – PVN komiteja) jāsniedz detalizēta informācija par šādas kārtības piemērošanu (tajā skaitā, sistēmas piemērošanas pasākumu darbības joma, krāpšanās veids un iezīmes, veikto kontroles pasākumu apraksts, lai apkarotu krāpšanu). Papildus dalībvalstij līdz 2017.gada 30.jūnijam Eiropas Komisijai bija jāiesniedz ziņojums, kurā detalizēti tiek novērtēta apgrieztās jeb reversā PVN maksāšanas kārtības efektivitāte un lietderība.

Atbilstoši Direktīvas 2006/112/EK 395.pantam, ja dalībvalsts pēc situācijas novērtējuma vēlas piemērot apgriezto jeb reverso PVN maksāšanas kārtību tādu preču piegādēm un pakalpojumu sniegšanai, kas nav minēti Direktīvas 2006/112/EK 199. un 199.a pantā, tad Eiropas Savienības Padome pēc Eiropas Komisijas priekšlikuma ar vienprātīgu lēmumu var atļaut jebkurai dalībvalstij ieviest īpašus pasākumus, lai atkāptos no Direktīvas 2006/112/EK noteikumiem. Lēmuma pieņemšanai dalībvalstij ir jāsniedz visa vajadzīgā informācija, tai skaitā plaši statistikas dati par konkrēto nozari, būtiskiem krāpšanās apjomiem, pasākuma efektivitātes un lietderības izvērtējums, lai Eiropas Komisija varētu izvērtēt dalībvalsts iesniegtā pieprasījuma pamatotību un gūtu pārliecību, ka šī PVN maksāšanas kārtība ir efektīvākais instruments, lai to attiecinātu tieši uz konkrētām preču piegādēm vai pakalpojumu sniegšanu. Pie tam Eiropas Komisija arī vērtē, vai dalībvalsts ir izmantojusi visus citus iespējamos instrumentus krāpšanas mazināšanai PVN jomā konkrētajā nozarē, tādējādi meklējot risinājums plašākā mērogā. Ja, izskatot dalībvalsts pieprasījumu, Eiropas Komisija negūst pārliecību par apgrieztās jeb reversās PVN maksāšanas kārtības ieviešanas mērķa sasniegšanu konkrētajā nozarē, tā nosūta dalībvalstij atteikumu atkāpes piešķiršanai.

Gadījumos, kad dalībvalsts pēkšņi saskaras ar masveida krāpšanu, procedūras ilgums atkāpes piešķiršanai saskaņā ar Direktīvas 2006/112/EK 395.pantu (līdz pat 8 mēnešiem no brīža, kad Eiropas Komisija saņem dalībvalsts pieprasījumu) var radīt lielus PVN zaudējumus. Tādējādi, lai apkarotu pēkšņu un masveida krāpšanu, Direktīvas 2006/112/EK 199.b pantā ir paredzēta iespēja dalībvalstij kā ātrās reaģēšanas mehānisma īpašo pasākumu nenovēršamu un steidzamu iemeslu gadījumos ieviest apgriezto jeb reverso PVN maksāšanas kārtību konkrētajām preču piegādēm vai pakalpojumu sniegšanai. Lai izmantotu šo iespēju, dalībvalstij jānosūta Eiropas Komisijai īpašā pieprasījuma veidlapa, kurā tā norāda nepieciešamo informāciju. Eiropas Komisija izvērtē dalībvalsts sniegto informāciju un pieņem lēmumu par atļaujas piešķiršanu piemērot apgriezto jeb reverso PVN maksāšanas kārtību. Atbilstoši Direktīvas 2006/112/EK regulējumam šādu iespēju dalībvalstis var izmantot līdz 2022.gada 30.jūnijam[[2]](#footnote-2).

Jāpiezīmē, ka no minētā regulējuma pieņemšanas dienas 2013.gada 22.jūlijā neviena dalībvalsts nav izmantojusi minēto ātrās reaģēšanas mehānisma īpašo pasākumu, jo neatbilda nosacījumiem, kādos gadījumos tā ir piemērojama (pēkšņa un masveida krāpšana).

Ņemot vērā minēto, ir secināms, ka Direktīva 2006/112/EK ir radījusi daudzpusīgus risinājumus gadījumiem, kad dalībvalstij ir jānovērš PVN jomā konstatētu krāpniecību, vienlaikus nosakot dalībvalsts un Eiropas Komisijas veicamos pienākumus šādas atkāpes piešķiršanā.

Līdz šim Latvija ir izmantojusi Direktīvā 2006/112/EK paredzētos mehānismus vairākās nozarēs, atsevišķos gadījumos saskaroties arī ar Eiropas Komisijas noraidošu nostāju apgrieztās jeb reversās PVN maksāšanas kārtības piemērošanā.

**3. Situācija Latvijā**

Cīņa pret krāpšanos ar PVN ir viena no galvenajām Latvijas prioritātēm. Atbilstoši Eiropas Komisijas 2018.gadā publicētajam pētījumam[[3]](#footnote-3) 2014.gadā Latvijā PVN plaisa[[4]](#footnote-4) sastādīja 19,03% (420 miljoni *euro*) no teorētiski aprēķinātā PVN, 2015.gadā – 17,17% (389 miljoni *euro*), savukārt 2016.gadā – 11,27% (258 miljoni *euro*). Krāpšanās PVN jomā ir būtiskākais iemesls, kas veido PVN plaisu, tomēr tā var rasties arī citu iemeslu dēļ, piemēram, ja uzņēmums kļūst maksātnespējīgs, ja PVN maksājumi netiek veikti savlaicīgi.

Būtiskākie pasākumi, kas tika veikti, lai cīnītos ar krāpšanos PVN jomā, ir apgrieztās jeb reversās PVN maksāšanas kārtības ieviešana šādām precēm un pakalpojumiem:

1) kokmateriālu piegādei un ar to saistītiem pakalpojumiem – no 1999.gada 1.jūlija;

2) metāllūžņu piegādei un ar to saistītiem pakalpojumiem – no 2011.gada 1.oktobra;

3) būvniecības pakalpojumiem – no 2012.gada 1.janvāra;

4) mobilo telefonu, planšetdatoru, klēpjdatoru un integrālo shēmu ierīču piegādei – no 2016.gada 1.aprīļa;

5) graudaugu un tehnisko kultūru piegādei – no 2016.gada 1.jūlija;

6) neapstrādātu dārgmetālu, dārgmetālu sakausējumu un ar dārgmetālu plaķētu metālu piegādei – no 2017.gada 1.janvāra;

7) būvizstrādājumu piegādei – no 2018.gada 1.janvāra;

8) sadzīves elektronisko iekārtu un sadzīves elektriskās aparatūras piegādei – no 2018.gada 1.janvāra;

9) metālizstrādājumu piegādei un ar to saistītiem pakalpojumiem – no 2018.gada 1.janvāra;

10) spēļu konsoļu piegādēm – no 2018.gada 1.janvāra.

Ieviešot apgriezto jeb reverso PVN maksāšanas kārtību, tika vērtēti PVN jomā arī citi pasākumi, kas varētu veicināt krāpšanas apkarošanu, piemēram, no 2017.gada Latvija ir atteikusies no taksācijas perioda “puse no kalendārā gada”, kā arī jaunreģistrētiem PVN maksātājiem uz 6 mēnešiem ir noteikts taksācijas periods “viens kalendāra mēnesis”. Tas ļauj efektīvāk sekot līdzi PVN maksāšanas disciplīnai un samazināt PVN izkrāpšanas risku. Lai apkarotu krāpšanu un samazinātu risku, ka negodprātīgi PVN maksātāji var iekļaut PVN deklarācijās un to pielikumos kopējās ar PVN apliekamo darījumu summās fiktīvus darījumus, no 2018.gada PVN deklarācijā ir noteikts iekļaut visu darījumu detalizētu atšifrēšanu, sākot ar darījumu slieksni 150 *euro* (līdz šim šis slieksnis bija 1 430 *euro*).

Tāpat, vadoties no nozares specifikas, tiek veikti pasākumi konkrētās nozares sakārtošanai, piemēram, 2018.gadā ir noslēgta būvniecības nozares ģenerālvienošanās par minimālajiem algu līmeņiem, tādējādi sakārtojot uzņēmējdarbības vidi, proti, nodrošinot vienādus konkurences apstākļus visiem nozares uzņēmumiem.

Papildu jau ieviestajai apgrieztās jeb reversās PVN maksāšanas kārtībai dažādās nozarēs, tika vērtēta iespēja ieviest apgriezto jeb reverso PVN maksāšanas kārtību tādiem darījumiem kā pākšaugu piegādes un transportlīdzekļu tirdzniecība. Izvērtējot šādas kārtības ieviešanas lietderību, VID un Zemkopības ministrija nekonstatēja PVN krāpšanas gadījumus saistībā ar darījumiem ar pākšaugiem un to rīcībā nav datu, kas apliecinātu PVN krāpšanos pākšaugu tirdzniecībā. Arī attiecībā uz transportlīdzekļu tirdzniecību VID līdz šim nav konstatējis rādītājus, kas liecinātu par paaugstinātiem riskiem konkrētajā nozarē salīdzinājumā ar citām tautsaimniecības nozarēm attiecībā uz PVN nemaksāšanu vai izvairīšanos no tā maksāšanas. Līdz ar to nav pamatojuma un nepieciešamības ieviest apgriezto jeb reverso PVN maksāšanas kārtību minētajās nozarēs.

Atbilstoši Pievienotās vērtības nodokļa likumā esošajam regulējumam apgrieztā jeb reversā PVN maksāšanas kārtība attiecas tikai uz tādiem darījumiem, kas ir veikti iekšzemē. Savukārt pārrobežu darījumiem PVN ir piemērojams saskaņā ar PVN reglamentējošos normatīvajos aktos noteikto vispārīgo PVN piemērošanas kārtību. Apgrieztā jeb reversā PVN maksāšanas kārtība tiek piemērota tikai gadījumā, ja preču piegādātājs un preču saņēmējs ir reģistrēti PVN maksātāji VID PVN maksātāju reģistrā, kā arī norēķini par savstarpējiem darījumiem tiek veikti bezskaidrā naudā.

Turpmāk tiks sniegta detalizētāka informācija par nozarēm, kurās Latvijā ir ieviesta apgrieztā jeb reversā PVN maksāšanas kārtība.

**3.1. Kokmateriālu piegāde un ar to saistīti pakalpojumi**

Kokrūpniecības nozare ir īpaši jūtīga PVN izkrāpšanas kontekstā, jo trešajai pusei ir ļoti grūti izsekot materiāla kustībai. Turklāt no izejmateriālu kvalitātes, kuru no malas grūti objektīvi novērtēt, ļoti lielā mērā ir atkarīgs gala produkcijas apjoms. Kopsakarā ar plaši izplatītu pieprasījumu pēc neuzskaitītas skaidras naudas, lai segtu izmaksas, kas saistītas ar “aplokšņu algām”, tas ir, nedeklarētajiem darba algas ienākumiem, padarīja šo nozari par ļoti problemātisku PVN korektas iekasēšanas aspektā. Tādējādi kā viens no galvenajiem instrumentiem cīņā ar krāpšanos kokrūpniecības nozarē ir apgrieztā jeb reversā PVN maksāšanas kārtība.

Latvijā apgrieztā jeb reversā PVN maksāšanas kārtība darījumiem ar noteikta veida kokmateriāliem ir ieviesta kopš 1999.gada 1.jūlija. Ņemot vērā, ka Latvijā kokmateriālu tirgū dominē mazie, vietējie komersanti un individuālie piegādātāji (reģistrēti PVN maksātāji), kas pārdod vai pērk kokmateriālus un sniedz vai saņem ar kokmateriālu piegādēm saistītos pakalpojumus, pastāv liels risks, kas saistīts ar PVN izkrāpšanu no valsts budžeta un izvairīšanos no PVN maksāšanas.

Sākotnēji apgrieztā jeb reversā PVN maksāšanas kārtība bija attiecināma tikai uz kokmateriālu piegādēm. Būtiski palielinoties krāpšanas apmēram, ar 2001.gada 1.aprīli šī PVN maksāšanas kārtība tika ieviesta arī noteiktiem pakalpojumiem, kas sniegti darījumos ar kokmateriāliem. Tomēr laika gaitā krāpšanās kokrūpniecības nozarē pārcēlās uz tādiem darījumiem, kam netika piemērota apgrieztā jeb reversā PVN maksāšanas kārtība, piemēram, koksnes blakusproduktiem. Līdz ar to apgrieztās jeb reversās PVN maksāšanas kārtības piemērošanas jomu nācās paplašināt, tādējādi samazinot krāpšanās iespējas šajā nozarē.

Latvijā apgrieztā jeb reversā PVN maksāšanas kārtība kokmateriālu piegādēm ir ieviesta kā atkāpe no Direktīvas 2006/112/EK normām.

Saskaņā ar Pievienošanās līguma[[5]](#footnote-5) VIII pielikuma 7.nodaļas 1.punkta “b” apakšpunktu Latvijai pēc iestāšanās Eiropas Savienībā 2004.gada 1.maijā tika noteikts pārejas periods attiecībā uz Sestās direktīvas[[6]](#footnote-6) normu piemērošanu darījumos ar kokmateriāliem. Latvijai tika atļauts vienu gadu no pievienošanās dienas turpināt vienkāršoto PVN piemērošanas procedūru darījumos ar kokmateriāliem iekšzemē, kas Latvijā bija spēkā pirms 2004.gada 1.maija.

Tā kā apgrieztās jeb reversās PVN maksāšanas kārtības piemērošana kokmateriālu piegādēm un ar to saistītiem pakalpojumiem Latvijai bija aktuāla arī pēc 2005.gada 1.gada, Latvija lūdza piešķirt atkāpi no Sestās direktīvas (no 2007.gada 1.janvāra Direktīva 2006/112/EK) vispārējām normām. Līdz ar to šī kārtība kokmateriālu piegādēm un ar to saistītiem pakalpojumiem Latvijā ir piemērojama, pamatojoties uz Padomes Īstenošanas lēmumiem, kā atkāpe no vispārējām Direktīvas 2006/112/EK normām.

Atbilstoši piešķirtajai atkāpei apgriezto jeb reverso PVN maksāšanas kārtību Latvijai darījumos ar kokmateriāliem šobrīd ir atļauts turpināt piemērot līdz 2018.gada 31.decembrim. Tādējādi, lai nodrošinātu šīs kārtības piemērošanas nepārtrauktību, Finanšu ministrija iesniedza Eiropas Komisijai jaunu atkāpes pieprasījumu, lai arī pēc minētā datuma šo kārtību varētu piemērot kokmateriālu piegādēm un ar to saistītiem pakalpojumiem. Šī pieprasījuma izvērtēšanas rezultātā Vispārējo lietu padomes 2018.gada 11.decembrī notikušajā sanāksmē tika apstiprināts Eiropas Komisijas sagatavotais priekšlikums Padomes Īstenošanas lēmumam, kas ļauj Latvijai piemērot apgriezto jeb reverso PVN maksāšanas kārtību darījumos ar kokmateriāliem. Līdz ar to arī pēc 2019.gada 1.janvāra tiks turpināta šīs kārtības piemērošana kokmateriālu nozarē.

Apgrieztā jeb reversā PVN maksāšanas kārtība darījumos ar kokmateriāliem ir piemērojama šādu kokmateriālu piegādei:

1) nocirsti un atzaroti, sagarumoti vai nesagarumoti, mizoti vai nemizoti, garenvirzienā sašķelti vai nesašķelti apaļkoki, kuri sastāv no viena elementa bez mākslīgiem savienojumiem un kuru garums ir lielāks par vienu metru, bet tievgaļa diametrs nav mazāks par trim centimetriem;

2) jebkurā garumā sazāģēti, ēvelēti vai neēvelēti zāģmateriāli, kuri sastāv no viena elementa bez mākslīgiem savienojumiem un ir biezāki par sešiem milimetriem;

3) malka apaļkoku, pagaļu, zaru, zaru saišķu vai tamlīdzīgā veidā;

4) koksnes šķeldas un skaidas, zāģskaidas un koksnes atlikumi;

5) zāģskaidu un koksnes atlikumi aglomerētu vai neaglomerētu brikešu, granulu vai tamlīdzīgā veidā, ko paredzēts izmantot kā koksnes kurināmo.

Ņemot vērā kokrūpniecības nozares specifiku, minētajām precēm ir minimāls risks nonākt galīgajā patēriņā mazumtirdzniecības līmenī:

1. apaļkoki – neapstrādātā veidā nav galapatēriņa prece;
2. zāģmateriāls – saskaņā ar statistiku aptuveni 80 % no saražotā un importētā zāģmateriāla tiek eksportēta. Atbilstoši nozares ekspertu veiktajiem aprēķiniem no atlikušajiem 20 % saražotā un importētā zāģmateriāla aptuveni 15% līdz 17% tiek rūpnieciski pārstrādāti citos koka produktos (piemēram, izgatavotas mēbeles, koka iepakojums, koka karkasa mājas), bet atlikušie 3% līdz 5% zāģmateriālu nonāk būvniecības vai amatieru (*do-it-yourself* jeb DIY) tirgos;
3. šķelda, skaida, industriālās kvalitātes granulas - aptuveni 20% no šķeldas un skaidām tiek eksportēts, savukārt attiecībā uz granulām tiek eksportēts 98% no kopējā apjoma. Latvijas patēriņā šie produkti ir izejmateriāls enerģijas ražošanai katlumājās/koģenerācijas stacijās, kā arī šķelda/skaida tiek rūpnieciski pārstrādāta arī plātnēs un granulās. Līdz ar to mājsaimniecību patēriņā tās var nonākt tikai ļoti retos, specifiskos gadījumos.

Tāpat šobrīd minēto kārtību piemēro arī šādiem ar kokmateriālu darījumiem saistītajiem pakalpojumiem:

1) ar kokmateriālu sagatavošanu saistītie pakalpojumi (tai skaitā ciršanas tiesību piešķiršana, platību stigošana meža zemē un cirsmu parauglaukuma ierīkošana, augoša koka un apaļkoka uzmērīšana, vērtēšana, nozāģēšana, atzarošana un krautņu veidošana);

2) kokmateriālu apstrādes un pārstrādes pakalpojumi (tai skaitā zāģēšana, garināšana, mizošana, frēzēšana, ēvelēšana, virpošana, slīpēšana, žāvēšana, līmēšana, lakošana un šķeldošana);

3) kokmateriālu marķēšana, brāķēšana, šķirošana, pakošana;

4) kokmateriālu ķīmiskās apstrādes pakalpojumi (tai skaitā kokmateriālu antiseptēšana);

5) kokmateriālu transportēšana, iekraušana, izkraušana, pārkraušana un glabāšana;

6) ar kokmateriālu piegādi saistītie tirgus izpētes (mārketinga) un starpniecības pakalpojumi.

Atbilstoši kokrūpniecības nozares ekspertu vērtējumam apgrieztā jeb reversā PVN maksāšanas kārtība kopš tās ieviešanas ir palīdzējusi samazināt krāpšanos kokrūpniecības nozarē un nodrošinājusi PVN maksājumu plūsmu valsts budžetā saistībā ar kokmateriālu piegādēm un pakalpojumu sniegšanu. Tādējādi pēc nozares ekspertu viedokļa ir ļoti svarīgi arī turpmāk Latvijā saglabāt darījumos ar kokmateriāliem apgriezto jeb reverso PVN maksāšanas kārtību.

Tāpat saskaņā ar VID veikto izvērtējumu par apgrieztās jeb reversās PVN maksāšanas kārtības piemērošanu kokrūpniecības nozarē minētās maksāšanas kārtības saglabāšanai ir būtiska loma kokrūpniecības nozares ilgtspējas nodrošināšanai, jo nozares lielums un specifika padara šo nozari pievilcīgu dažādām PVN optimizācijas un krāpšanās shēmām un apgrūtina PVN aprēķinu pilnīguma kontroli ar VID rīcībā esošajām nodokļu administrēšanas metodēm.

Pēc nozares ekspertu sniegtā novērtējuma viens no galvenajiem riskiem Latvijā kokrūpniecības nozarē ir “aplokšņu algas”, tas ir, nedeklarētie darba algas ienākumi. Savukārt PVN shēmas kokrūpniecības nozarē galvenokārt tiek izmantotas, lai iegūtu skaidro naudu “aplokšņu algu” izmaksai.

Pie tam, jāņem vērā, ka apgrieztās jeb reversās PVN maksāšanas kartības atcelšanas rezultātā nozare savas specifikas dēļ kļūst pievilcīga PVN karuseļveida shēmu veidošanai, kas pārcelsies meža nozarē no citām tautsaimniecības nozarēm. Pie šāda PVN karuseļveida shēmu pārcelšanas scenārija pēc VID veiktajiem aprēķiniem potenciālie zaudējumi no apgrieztās jeb reversās PVN maksāšanas kārtības atcelšanas veidos ap 12 milj. *euro*, savukārt pastarpināti skarto nozaru radītie PVN zaudējumi var veidot ap 9 milj. *euro*, kopumā katru gadu veidojot ap 21 milj. *euro* zaudējumus. Līdz ar to, lai pēc iespējas mazinātu ēnu ekonomikas īpatsvaru mežsaimniecības un kokapstrādes nozarē un neradītu potenciālu tās pieaugumam, kā arī pasargātu PVN ieņēmumus, ir svarīgi turpināt ierobežot PVN krāpšanās risku kokrūpniecības nozarē, piemērojot apgriezto jeb reverso PVN maksāšanas kārtību.

Ņemot vērā minēto, apgrieztās jeb reversās PVN maksāšanas kārtības piemērošana kokrūpniecības nozarē joprojām Latvijai ir aktuāla.

**3.2. Metāllūžņu piegāde un ar to saistītie pakalpojumi**

Lai izskaustu PVN izkrāpšanu no valsts budžeta, no 2011.gada 1.oktobra, pamatojoties uz Direktīvas 2006/112/EK 199.panta 1.punkta "d" apakšpunktu, ir ieviesta apgrieztā jeb reversā PVN maksāšanas kārtība metāllūžņu piegādei un ar to saistītiem pakalpojumiem. Paralēli apgrieztās jeb reversās PVN maksāšanas kārtības ieviešanai šajā nozarē tika veikti arī citi nozari sakārtojoši pasākumi, kas veicināja krāpšanās apkarošanu un mazināja izvairīšanos no nodokļu nomaksas, piemēram, no 2012.gada 1.janvāra fiziskās personas metāllūžņu atsavināšanas ienākums tika aplikts ar iedzīvotāju ienākuma nodokli 10 % apmērā.

Atbilstoši Pievienotās vērtības nodokļa likuma 143.panta trešajai daļai apgriezto jeb reverso PVN maksāšanas kārtību piemēro šādu metāllūžņu piegādei:

1) melno un krāsaino metālu un to sakausējumu atgriezumi un lūžņi, kas radušies saimnieciskās darbības rezultātā rūpniecībā, celtniecībā, lauksaimniecībā vai citās jomās, kā arī sadzīvē;

2) metāla izstrādājumi vai to daļas, kas nav izmantojamas paredzētajam mērķim lūzumu, griezumu, nodiluma vai citu iemeslu dēļ;

3) dažādu veidu nolietoti un atkārtoti neizmantojami transportlīdzekļi vai to daļas, tai skaitā automašīnu vraki;

4) elektrisko un elektronisko iekārtu atkritumi;

5) baterijas un akumulatori.

Šo kārtību piemēro arī šādu ar metāllūžņu piegādi saistīto pakalpojumu sniegšanai:

1) melno un krāsaino metālu un to sakausējumu atkritumu atšķirošana no rūpniecisko un sadzīves atkritumu plūsmām;

2) melno un krāsaino metālu un to sakausējumu atgriezumu un lūžņu šķirošana, sadalīšana, griešana, saspiešana, presēšana, liešana lietņos;

3) nolietotu melno vai krāsaino metālu un to sakausējumu izstrādājumu un citu atkārtoti neizmantojamu materiālu salaušana, sadalīšana, griešana, saspiešana, presēšana;

4) atkārtoti neizmantojamu ēku, inženierbūvju vai citu infrastruktūras objektu vai to daļu metāla konstrukciju salaušana, sadalīšana un šķirošana.

Pēc nozares ekspertu vērtējuma apgrieztā jeb reversā PVN maksāšanas kārtība metāllūžņu piegādei un ar to saistītiem pakalpojumiem ir labi sevi apliecinājusi un palīdzējusi novērst krāpnieciskus darījumus.

Atbilstoši PWC ziņojumā atspoguļotajai informācijai, sākot ar 2011.gadu, kad tika piemērota apgrieztās jeb reversās PVN maksāšanas kārtība, atkritumu un lūžņu vairumtirdzniecības īpatsvars pret tautsaimniecību samazinājās tāpat, kā samazinājās nozares neto apgrozījums mikro un mazo uzņēmumu kategorijās. Līdzīga tendence novērojama šķirotu materiālu pārstrādes nozarē, kur 2011.gads iezīmē apgrozījuma krituma sākšanos. Minētā specifika norāda uz iespējamo fiktīvo darījumu vērtību un krāpniecisko shēmu esību nozarē pirms apgrieztās jeb reversās PVN maksāšanas kārtības piemērošanas, ko, ieviešot šo kārtību, izdevās apturēt, līdz ar to kopējam nozares apgrozījumam krītoties.

2012.gads iezīmē arī strauju eksporta kritumu minētajās nozarēs preču un pakalpojumu piegādei ES teritorijā. Izteikti kritās eksporta rādītāji darījumos uz Igauniju, Spāniju, Nīderlandi un Vāciju. Straujais eksporta kritums varētu norādīt uz starpvalstu organizēto krāpniecību, t.sk. karuseļveida shēmām, minētajās nozarēs, kā ietvaros beidzamajā ķēdes posmā tiek veikti eksporta darījumi, lai atgūtu priekšnodokli, ko iepriekšējā ķēdes posmā fiktīvais uzņēmums nav nomaksājis.

PWC ziņojumā ir norādīts, ka pēc apgrieztās jeb reversās PVN maksāšanas kārtības ieviešanas ir uzlabojusies uzņēmējdarbības vide un komersanti ļoti atzinīgi novērtē šīs kārtības piemērošanu. Izteikta fiktīvo uzņēmumu darbības jomas maiņa un migrācija uz citām nozarēm nav notikusi, to apliecina arī fakts, ka nav novērojama uzņēmumu skaita strauja samazināšanās apgrieztās jeb reversās PVN maksāšanas kārtības piemērošanas rezultātā. Tomēr atbilstoši VID informācijai apgrieztās jeb reversās PVN maksāšanas kārtības piemērošanas rezultātā daļa krāpniecības bija pārcēlusies uz dārgmetālu izejvielu nozari, tomēr nozares uzņēmumu skaitā šis fakts neatspoguļojas. Tāpat nav notikušas būtiskas cenu izmaiņas saistībā ar apgrieztās jeb reversās PVN maksāšanas kārtības ieviešanu.

Ņemot vērā minēto, ir secināms, ka apgriezto jeb reverso PVN maksāšanas kārtību metāllūžņu piegādēm un ar to saistītiem pakalpojumiem ir svarīgi piemērot arī turpmāk.

**3.3. Būvniecības pakalpojumi**

Pamatojoties uz Direktīvas 2006/112/EK 199.panta 1.punkta "a" apakšpunktu, būvniecības pakalpojumiem apgrieztā jeb reversā PVN maksāšanas kārtība tika ieviesta no 2012.gada 1.janvāra.

Šī kārtība ieviesta, balstoties uz VID statistikas datiem, kas liecināja, ka Latvijā būvniecības nozarē darbojās arī negodīgi komersanti, kuri īslaicīgi iesaistās darījumos un veido shēmas, lai izkrāptu PVN no valsts budžeta, atskaitot priekšnodokli par neveiktiem darījumiem, par kuriem PVN valsts budžetā nav samaksāts.

Arī A. Saukas un T.J. Puriņa veiktajā pētījumā “Ēnu ekonomikas indekss Baltijas valstīs 2009.–2017. gads” šī nozare tiek atzīta par visproblemātiskāko tautsaimniecības nozari attiecībā uz ēnu ekonomiku Latvijā.

Saskaņā ar PWC ziņojumā pausto atziņu apgrieztā jeb reversā PVN maksāšanas kārtība bieži tiek minēta, kā radikāls solis cīņā ar starpvalstu organizēto krāpniecību, t.sk. karuseļveida shēmām. Tā kā būvniecības nozare ir specifiska pakalpojumu, nevis preču piegāžu nozare, pārrobežu krāpniecība uz to neattiecas. Līdz ar to galvenie mērķi apgrieztās jeb reversās PVN maksāšanas kārtības piemērošanai ir novērst vietējo uzņēmumu PVN izkrāpšanu, piemēram, veicot fiktīvus darījumus ar fiktīviem uzņēmumiem par pakalpojumu sniegšanu. Pētījumā tika secināts, ka apgrieztās jeb reversās PVN maksāšanas kārtība vairāk ir kalpojusi kā nodrošinājums pret fiktīviem uzņēmumiem legālajam biznesam.

Fakts, ka darījumu vērtība ar fiktīvajiem uzņēmumiem sasniedza augstāko punktu 2011.gadā un tad strauji samazinājās, sākot ar 2012.gadu, kad nozarē tika ieviesta apgrieztās jeb reversās PVN maksāšanas kārtība, ir zīmīgs, tāpat, kā fakts, ka identiska tendence novērojama attiecībā uz uzņēmumu skaitu, kas iesaistījušies darījumos ar fiktīviem uzņēmumiem. Tā kā darījumi ar fiktīvajiem uzņēmumiem ir daļa no PVN izkrāpšanas shēmas, ļoti straujš šādu darījumu apjoma kritums, kas sakrīt ar apgrieztās jeb reversās PVN maksāšanas kārtības piemērošanu, norāda uz nozares sakārtošanos un fiktīvo uzņēmumu aiziešanu no būvniecības nozares.

Pārskata peļņas/zaudējumu straujā uzlabošanās un darbinieku samaksas un darbinieku skaita straujais relatīvais kāpums mikro uzņēmumu kategorijas uzņēmumos 2012.gadā atkārtoti norāda uz iepriekšēju PVN krāpniecības shēmu potenciālo esību. Tā kā darījumi ar fiktīvajiem uzņēmumiem, cita starpā, radīja papildu izmaksas uzņēmumiem, kas šādā veidā centās palielināt atskaitāmā priekšnodokļa apjomu un palielināt PVN pārmaksas atmaksu, to peļņas rādītāji kritās. Pēc apgrieztās PVN maksāšanas kārtības ieviešanas, peļņas/zaudējumu rādītāji mikro uzņēmumu kategorijā kopumā ir uzlabojušies.

Ņemot vērā minēto, ir secināms, ka apgrieztās jeb reversās PVN maksāšanas kārtības ieviešana būvniecības pakalpojumiem ir sasniegusi mērķi samazināt PVN krāpšanu nozarē, un tādējādi ir piemērojama arī turpmāk.

**3.4. Mobilo telefonu, planšetdatoru, klēpjdatoru un integrālo shēmu ierīču piegāde**

Pamatojoties uz Direktīvas 2006/112/EK 199.a panta 1.punkta “c”, “d” un “h” apakšpunktu, apgrieztā jeb reversā PVN maksāšanas kārtība mobilo telefonu, planšetdatoru, klēpjdatoru un integrālo shēmu ierīču piegādei ir ieviesta no 2016.gada 1.aprīļa.

Minētā kārtība ir ieviesta pēc nevalstiskā sektora iniciatīvas ar mērķi mazināt krāpšanos PVN jomā attiecīgajā nozarē. Pēc nozares pārstāvju sniegtās informācijas minēto preču tirdzniecībā pastāvēja liels krāpšanas apjoms attiecībā uz PVN maksāšanu. Arī VID kā PVN administrējošā iestāde apstiprināja, ka minētajā jomā pastāv krāpšanās riski, kas saistās ar nozares preču īpatnībām, tas ir, parasti preces ir neliela izmēra priekšmeti ar augstu vērtību.

Kā tika minēts iepriekš, ieviešot Direktīvas 2006/112/EK 199.a panta regulējumu, dalībvalstīm ir pienākums līdz 2017.gada 30.jūnijam Eiropas Komisijai iesniegt ziņojumu, kurā detalizēti novērtē ieviestās kārtības efektivitāti un lietderību. Arī Latvija atbilstoši minētajam Direktīvas 2006/112/EK regulējumam veica apgrieztā jeb reversā PVN maksāšanas kārtības ieviešanas izvērtējumu attiecīgajās nozarēs un iesniedza Eiropas Komisijai ziņojumu par šī izvērtējuma rezultātiem.

Lai arī tiešā veidā apgrieztās jeb reversās PVN maksāšanas kārtības ieviešana godprātīgam nodokļu maksātājam uzlabojumus nesniedz, tās ieviešana rada būtiskus pozitīvus netiešos efektus – nodrošina godīgāku konkurētspēju, jo tiek traucēta negodprātīgo PVN krāpšanas shēmās iesaistīto tirgotāju, kas minētās preces realizē par būtiski samazinātām cenām (pat zem ražotāja cenas) vai nelegālajā tirgū, darbība, mazina riskus neapzināti iesaistīties PVN izkrāpšanas ķēdēs, uzlabo uzņēmumu naudas plūsmu u.c. Tostarp, salīdzinot preču pārdošanas apjomus kopš apgrieztās jeb reversās PVN maksāšanas kārtības ieviešanas no 2016.gada 1.aprīļa līdz 2017.gada 31.martam, ar tādu pašu periodu pirms šīs kārtības ieviešanas, var secināt, ka ir būtisks pārdošanas apjomu pieaugums mazumtirdzniecībā gan juridiskām, gan fiziskām personām. Pārdošanas apjomu pieaugums saistīts ar dažādām pārdošanas aktivitātēm, tomēr nevalstiskā sektora pārstāvji uzskata, ka netiešs efekts rodas arī no apgrieztās jeb reversās PVN maksāšanas kārtības ieviešanas.

Eiropas Komisijai nosūtītajā ziņojumā par ieviestās apgrieztās jeb reversās PVN maksāšanas kārtības efektivitāti un lietderīgu, darījumos ar elektronikas precēm fiskālais efekts no apgrieztās jeb reversās PVN maksāšanas kārtības ieviešanas periodā no 2016.gada aprīļa līdz 2017.gada aprīlim tika novērtēts 16 milj. *euro*apmērā.

Kopš 2016.gada 1.aprīļa, kad stājās spēkā PVN apgrieztā jeb reversā maksāšanas kārtība mobilo telefonu, planšetdatoru, klēpjdatoru un integrālo shēmu ierīču piegādēm, ir būtiski samazinājusies PVN krāpniecība attiecībā uz minēto preču piegādēm, tomēr vēlāk ir konstatēts augsts PVN nemaksāšanas risks sadzīves elektrotehnikas preču tirdzniecības nozarē. Nodokļu maksātāji, kuru pamatdarbības veids ir mazumtirdzniecība pa pastu vai interneta veikalos, ir pārorientējušies uz tādu preču tirdzniecību, kurām nav ieviesta apgrieztās jeb reversās PVN maksāšanas kārtība. Sadzīves preču ražotāju asociācijas vērtējumā pēc šīm izmaiņām strauji palielinājās PVN krāpniecība sadzīves elektrotehnikas preču grupā, jo šī ir nākamā vērtīgākā preču grupa, kam ir arī labi attīstīta tirdzniecība internetā. Tādējādi varētu secināt, ka notikusi daļēja PVN krāpniecības migrācija no mobilo telefonu, planšetdatoru, klēpjdatoru un integrālo shēmu ierīču piegādēm uz sadzīves elektronisko iekārtu un elektriskās sadzīves aparatūras piegādēm.

Ņemot vērā minēto, var secināt, ka kopumā apgrieztās jeb reversās PVN maksāšanas kārtības ieviešana mobilo telefonu, planšetdatoru, klēpjdatoru un integrālo shēmu ierīču piegādēm ir bijusi efektīva un lietderīga gan no PVN krāpniecības risku mazināšanas, gan arī no nozares sakārtošanas viedokļa.

**3.5. Graudaugu un tehnisko kultūru piegādes**

Pamatojoties uz Direktīvas 2006/112/EK 199.a panta 1.punkta “i” apakšpunktu, apgrieztā jeb reversā PVN maksāšanas kārtība graudaugu un tehnisko kultūru piegādei ir ieviesta no 2016.gada 1.jūlija.

Minētā kārtība tika ieviesta, jo labības un graudaugu nozares uzņēmumi (pārstrādes uzņēmumi) bieži tika iesaistīti darījumos ar fiktīviem uzņēmumiem. Arī PWC ziņojumā tika secināts, ka viena no nozarēm, kurā ir augsts PVN nemaksāšanas risks ir labības un graudaugu nozare, tādējādi šajā nozarē ir vēlams ieviest apgriezto jeb reverso PVN maksāšanas kārtību.

Galvenie iemesli apgrieztās jeb reversās PVN maksāšanas kārtības ieviešanai šajā segmentā ir šādi:

1) labības tirgum raksturīgi pārrobežu darījumi ar starpnieku iesaistīšanos, kas noved pie tā, ka bieži vien labticīgam graudu pircējam (pārstrādātājam) pastāv riski atskaitīt priekšnodokli sakarā ar “pazudušiem” piegādātājiem agrākos ķēdes posmos, vai to nespēju pierādīt preces izcelsmi. Rezultātā PVN maksātājiem tiek uzlikts liels administratīvais slogs – atbildība par visu darījumu ķēdi;

2) graudi ir specifiska prece, tā ir berama prece, tā nav unikāla un dēļ tā viena preču piegāde no otras nav atšķirama, turklāt ir grūtības pierādīt, kurus graudus kurš piegādātājs ir piegādājis preču uzglabāšanas īpatnību dēļ;

3) apgrieztā jeb reversā PVN maksāšanas kārtība uzlabo fiskālo disciplīnu un paaugstina nodokļu iekasēšanu;

4) samazinās negodīga konkurence, ko rada “fiktīvie” starpnieki;

5) samazinās ”fiktīvo” uzņēmumu skaits;

6) samazinās fiktīvais eksports un imports vai piegāde/iegāde no Eiropas Savienības.

Apgrieztā jeb reversā PVN maksāšanas kārtība, ir piemērojama šādu graudaugu un tehnisko kultūru (tostarp eļļas augu sēklu) piegādei, tai skaitā šo preču maisījumiem, ko neizmainītā stāvoklī parasti neizmanto galapatēriņam:

1) kvieši;

2) rudzi;

3) mieži;

4) auzas;

5) kukurūza;

6) griķi;

7) tritikāle;

8) sojas pupas, arī šķeltas;

9) linsēklas, arī šķeltas;

10) rapšu vai rapšu sēklas, arī šķeltas.

Eiropas Komisijai nosūtītajā ziņojumā par ieviestās apgrieztās jeb reversās PVN maksāšanas kārtības efektivitāti un lietderīgu, fiskālais efekts no apgrieztās jeb reversās PVN maksāšanas kārtības graudu piegādēm periodā no 2016.gada jūlija līdz 2017.gada aprīlim tika novērtēts 19 milj. *euro* apmērā. Lielāko daļu no fiskālā efekta veido nodokļu ieņēmumu pieaugums no reģistrētiem PVN maksātājiem, kas deklarē apgrieztās jeb reversās PVN maksāšanas kārtības darījumus. Ņemot vērā faktu, ka analizētajiem reģistrētiem PVN maksātājiem netika identificētas PVN parāda pieauguma pazīmes, šis PVN aprēķina pieaugums var raksturot kopējo pozitīvo fiskālo efektu.

Secināms, ka pēc apgrieztās jeb reversās PVN maksāšanas kārtības ieviešanas labības un graudaugu nozarē ir mazināti krāpniecības riski, jo PVN krāpnieki vairs nesaņem PVN summas, līdz ar to ir zudis iemesls, kāpēc tie darbojās šajā nozarē, un līdz ar to uzlabojas PVN iekasēšana valsts budžetā. Tāpat jāatzīmē, ka apgrieztās jeb reversās PVN maksāšanas kārtības ieviešana uzlaboja situāciju nozarē kopumā, jo ir risināti iepriekšminētie apgrieztās jeb reversās PVN maksāšanas kārtības ieviešanas iemesli. Komersanti, kas darbojas šajā nozarē secinājuši, ka tie var iegādāties vairāk graudus tieši no vietējiem zemniekiem, izslēdzot starpniekus.

Ņemot vērā minēto, ir secināms, ka kopumā apgrieztās jeb reversās PVN maksāšanas kārtības ieviešana graudaugu un tehnisko kultūru piegādēm ir bijusi efektīva un lietderīga un piemērojama arī turpmāk.

**3.6. Neapstrādātu dārgmetālu, dārgmetālu sakausējumu un dārgmetālu plaķētu metālu piegāde**

Pamatojoties uz Direktīvas 2006/112/EK 199.a panta 1.punkta “j” apakšpunktu, apgrieztā jeb reversā PVN maksāšanas kārtība neapstrādātu dārgmetālu un to pusfabrikātu, dārgmetālu sakausējumu un to pusfabrikātu, dārgmetālu plaķētu metālu, dārgmetālu lūžņu un atlūzu piegādēm ir ieviesta no 2017.gada 1.janvāra.

Saskaņā ar VSIA „Latvijas proves birojs” sniegto informāciju kopš 2012.gada strauji pieauga uzņēmumu skaits, kuru saimnieciskā darbība ir tirdzniecība ar dārgmetāliem, dārgakmeņiem un to izstrādājumiem. Tāpat pieauga interese par iespēju saņemt testēšanas pakalpojumus, darījumu finansēšanai tika piesaistīti trešo valstu uzņēmumi ar lieliem finanšu resursiem. Pieauga uzņēmumu skaits, kas nodarbojās ar dārgmetālu lūžņu (lietņu) uzpirkšanu un izvešanu uz citām dalībvalstīm vai trešajām valstīm, tādējādi pieprasot pārmaksātā PVN atmaksu. VSIA „Latvijas proves birojs” bija pamatotas aizdomas, ka darījumi nav likumīgi un PVN atmaksa tika pieprasīta par zelta lūžņiem, kuri ir izgatavoti no investīciju zelta, par ko liecināja darījumu ķēdes dalībnieku īsais pastāvēšanas laiks (2-3 mēneši), dabiskā tirgus kapacitāte (lietņu pārdošanas apjoms 3 – 4 reizes pārsniedza juvelierizstrādājumu kopējo gada apjomu) un lietņu ķīmiskais sastāvs.

Arī PWC ziņojumā tika secināts, ka viena no nozarēm, kurā ir augsts PVN nemaksāšanas risks ir dārgmetālu nozare, tādējādi šajā nozarē ir vēlams ieviest apgriezto jeb reverso PVN maksāšanas kārtību.

Ņemot vērā minēto, ar mērķi mazināt krāpšanos PVN jomā dārgmetālu nozarē apgrieztā jeb reversā PVN maksāšanas kārtība tika ieviesta šādu dārgmetālu piegādēm:

1) neapstrādāti dārgmetāli un to pusfabrikāti;

2) neapstrādāti dārgmetālu sakausējumi un to pusfabrikāti;

3) neapstrādāti ar dārgmetālu plaķēti metāli un to pusfabrikāti;

4) dārgmetālu vai ar dārgmetālu plaķētu metālu lūžņi un atlūzas.

Saskaņā ar VSIA “Latvijas Proves birojs” sniegto informāciju apgrieztā jeb reversā PVN maksāšanas kārtība ir devusi pozitīvu rezultātu:

1. par 14% samazinājušies pieteikumi saimnieciskās darbības veikšanas vietas ar dārgmetāliem reģistrācijai;
2. samazinājies reģistrēto saimnieciskās darbības vietu skaits - pirmo reizi faktiskais skaits ir samazinājies kopš reģistrācijas prasības ieviešanas;
3. kopš 2017.gada 1.janvāra nav konstatēti testēšanai nodoti lietņi, kuru ķīmiskais sastāvs norāda uz to izcelsmi no investīciju zelta (juvelierizstrādājumu lietņiem neraksturīga ligatūra).

Laika periodā, kurā darbojas apgrieztā jeb reversā PVN maksāšanas kārtība neapstrādāto dārgmetālu piegādēm, nav konstatēta krāpniecisko darbību pārorientēšanās uz citiem saistītajiem pakalpojumiem vai preču piegādēm.

Analizējot nozari pārstāvošo reģistrēto PVN maksātāju datus, nodokļu ieņēmumos nav vērojams PVN ieņēmumu pieaugums un apgrieztās jeb reversās PVN maksāšanas kārtības darījumos aprēķinātais PVN nav būtisks. Tomēr, ņemot vērā citus iepriekš minētos rādītājus, secināms, ka apgrieztās jeb reversās PVN maksāšanas kārtības ieviešana neapstrādātu dārgmetālu piegādēm ir bijusi lietderīga un efektīvi samazinājusi iespējamo PVN krāpšanās risku nozarē.

**3.7. Būvizstrādājumu piegāde**

Lai apkarotu krāpšanos būvniecības nozarē, apgrieztā jeb reversā PVN maksāšanas kārtība būvizstrādājumu piegādēm ir ieviesta no 2018.gada 1.janvāra.

Latvijā būvniecības nozarē kopumā ir konstatēts augsts aplokšņu algu apmērs, proti, 2015.gadā tas bija 36,3%, savukārt 2016.gadā tas sasniedza 34,6%. Savukārt viens no PVN krāpšanās mērķiem būtībā ir skaidras naudas ieguves mehānisms, lai saņemtu skaidru naudu par fiktīvu preču piegādi vai pakalpojumu sniegšanu. Ieviešot apgriezto jeb reverso PVN maksāšanas kārtību būvizstrādājumu iekšzemes piegādēm, bija cerības, ka minētais aplokšņu algu apmērs tiks mazināts, jo visa naudas plūsma darījumos ar būvizstrādājumiem notiek tikai un vienīgi bezskaidrā naudā, proti, tā ir izsekojama un izslēdz skaidras naudas apriti visos darījuma posmos.

Kā liecina būvniecības nozares pārstāvju sniegtā informācija, apgrieztās jeb reversās PVN maksāšanas kārtības ieviešana būvniecības pakalpojumiem no 2012.gada 1.janvāra ir palīdzējusi samazināt ēnu ekonomikas apjomu nozarē un ievērojami atvieglojusi uzņēmumu naudas plūsmu, tomēr ar laiku vērojama tendence krāpniecībai pārvirzīties uz cita veida piegādēm vai pakalpojumiem šajā nozarē. Ņemot vērā iepriekš minēto, secināts, ka apgrieztās jeb reversās PVN maksāšanas kārtības ieviešana būvizstrādājumu piegādēm varētu ievērojami uzlabot PVN iekasēšanu un efektīvāk ļautu apkarot PVN nemaksāšanu visā būvniecības nozarē.

Ar Ministru kabineta 2017. gada 24. maija rīkojumu Nr. 245 (prot. Nr. 23  21. §) atbalstītajās Valsts nodokļu politikas pamatnostādnēs 2018.–2021. gadam (turpmāk – valsts nodokļu politikas pamatnostādnes) kā viens no galvenajiem virzieniem ēnu ekonomikas apkarošanā ir minēta apgrieztās jeb reversās PVN maksāšanas kārtības paplašināšana, tajā skaitā arī attiecībā uz būvmateriālu piegādēm.

Tādējādi, 2017.gada 27.jūlijā pieņemot grozījumus Pievienotās vērtības nodokļa likumā, ar 2018.gada 1.janvāri tika paplašināta apgrieztās jeb reversās PVN maksāšanas kārtības piemērošana uz visa veida būvniecības pakalpojumu sniegšanu, kā arī uz būvizstrādājumu (kas saskaņā ar Būvniecības likumu ir ikviens iestrādāšanai būvē paredzēts izstrādājums vai rūpnieciski izgatavota konstrukcija) piegādēm.

Preces, kuras atbilst būvizstrādājumu definīcijai ir ietvertas Eiropas Parlamenta un Padomes 2011. gada 9. marta Regulā Nr.305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK, un Padomes 1987.gada 23.jūlija regulā (EEK) Nr. 2658/87 par tarifu un statistikas nomenklatūru un kopējo muitas tarifu I pielikumā (turpmāk – kombinetā nomenklatūra) un tās grozījumos.

Tā kā Direktīva 2006/112/EK šādai preču piegādei neparedz iespēju piemērot apgriezto jeb reverso PVN maksāšanas kārtību, minētā regulējuma piemērošanai ir nepieciešams lūgt Eiropas Komisiju piešķirt atkāpi no vispārējām Direktīvas 2006/112/EK normām. Ņemot vērā minēto, Eiropas Komisijai tika nosūtīts pamatots pieprasījums, kur tika izklāstīti iemesli šādas atkāpes piešķiršanas nepieciešamībai un iemesliem. Neskatoties uz to, no Eiropas Komisijas 2018.gada 18.janvārī tika saņemts paziņojums, kurā tā pauda nostāju, ka nepiekrīt atkāpes piešķiršanai, jo Eiropas Komisijai ir atšķirīgs viedoklis par radušās situācijas risinājumiem. Eiropas Komisija norādīja, ka būvizstrādājumi var būt paredzēti privātam patēriņam, tādējādi radot risku, ka krāpšana pārvietojas tālāk uz leju pa piegādes ķēdi, ko būtu vēl grūtāk kontrolēt. Pārnesot visu PVN saistību izpildes pienākumu uz pēdējo ķēdes posmu, risks tiktu palielināts. Turklāt pastāv arī risks, ka krāpšana varētu pārvietoties uz citām dalībvalstīm. Latvija nav pārliecinājusi Eiropas Komisiju par citu veikto kontroles pasākumu efektivitāti cīņā pret krāpšanu būvizstrādājumu nozarē. Tādējādi Eiropas Komisija uzskatīja, ka apgrieztā jeb reversā PVN maksāšanas kārtība nebūtu optimāls risinājums, ar kuru novērst krāpšanu šajā nozarē.

Latvija, reaģējot uz minēto paziņojumu, sagatavoja vēstules ar lūgumu izprast radušos situāciju attiecībā uz PVN krāpšanās lielo problēmu konkrētajā jomā un lūdza atjaunot Latvijas Eiropas Komisijā iesniegto iesniegumu  izskatīšanu pēc būtības, pamatojoties uz papildu informāciju, kas tika sniegta šajās vēstulēs un pievienota to pielikumos. Minētajās vēstulēs Latvija sagatavoja informāciju un papildus argumentus, lai izklāstītu apstākļus par nepieciešamību Latvijai atļaut ieviest apgriezto jeb reverso PVN maksāšanas kārtību būvizstrādājumu piegādēm. Tomēr Eiropas Komisija, sniedzot atbildi uz Latvijas vēstulēm, norādīja, ka šāda papildu informācija nenodrošina pietiekamu pamatojumu, lai Eiropas Komisija pārskatītu savu analīzi un secinājumus, kas izteikti tās paziņojumā, kurā tā iebilst pret Latvijas pieprasījumu piešķirt atkāpi, lai piemērotu apgriezto jeb reverso PVN maksāšanas sistēmu būvizstrādājumu piegādei.

Ņemot vērā minēto, ir secināms, ka Latvija ir pārkāpusi Direktīvā 2006/112/EK noteikto atkāpju saņemšanas kārtību. Tādējādi, neskatoties uz Latvijas centieniem izskaidrot situāciju, Eiropas Komisija Latvijai iesniedza oficiālu paziņojuma vēstuli par konstatēto pārkāpumu. Apzinoties to, Latvija ir apņēmusies novērst šo pārkāpumu, atceļot PVN regulējumu attiecībā uz apgrieztās jeb reversās PVN maksāšanas kārtības piemērošanu būvizstrādājumu piegādēm, sākot ar 2020.gada 1.janvāri.

Minētais termiņš noteikts, jo konkrēto nozaru PVN maksātājiem ir nepieciešams laiks sagatavoties, lai pārorientētos uz vispārējās PVN maksāšanas kārtības piemērošanu, pielāgojot uzskaites sistēmas (lai varētu veikt pareizu uzskaiti un atbilstoši aizpildītu PVN deklarācijas), un lai varētu realizēt pasākumus krāpniecisko darbību un negatīvo seku mazināšanā.

Indikatīvi vērtējot, apgrieztās jeb reversās PVN maksāšanas kārtības būvizstrādājumu piegādēm atcelšanas gadījumā ar 2020.gada 1.janvāri, tiktu radīta negatīva ietekme uz valsts budžeta ieņēmumiem 2020. gadā 19,6 milj. *euro*., (t.sk. PVN -7,4 milj. *euro*, VSAOI -8,1 milj. *euro*, IIN -4,1 milj. *euro*). Indikatīvi vērtējot, apgrieztās jeb reversās PVN maksāšanas kārtības būvizstrādājumu piegādēm atcelšanas gadījumā ar 2020.gada 1.janvāri, tiktu radīta negatīva ietekme uz valsts budžeta ieņēmumiem 2020.gadā 19,6 milj. *euro*., (t.sk. PVN -7,4 milj. *euro*, VSAOI -8,1 milj. *euro*, IIN -4,1 milj. *euro*). Tomēr, ieviešot apgriezto jeb reverso PVN maksāšanas kārtību būvizstrādājumu piegādēm, ikgadējā plānoto nodokļu ieņēmumu summa no apgrieztās jeb reversās PVN maksāšanas kārtības ieviešanas tika vērtēta 37,2 milj. *euro* apmērā.  Līdz ar to, salīdzinot minētās prognozes, šīs kārtības divu gadu darbības laikā radīto pozitīvo efektu nozares sakārtošanā indikatīvi varētu novērtēt 17 - 18 milj. *euro* apmērā.

Lai kompensētu negatīvo fiskālo ietekmi, atceļot apgriezto jeb reverso PVN maksāšanas kārtību, būs nepieciešams veikt papildu pasākumus cīņai ar negodprātīgiem nodokļu maksātājiem un PVN krāpšanu, līdz ar to būs nepieciešams izstrādāt priekšlikumus ēnu ekonomikas mazināšanai. Paredzēts veikt grozījumus Pievienotās vērtības nodokļa likumā, kas stātos spēkā 2019.gada 1.jūlijā un ar ko plānots kompensēt negatīvo fiskālo ietekmi (proti, paredzēt VID plašākas tiesības reģistrētus PVN maksātājus izslēgt no VID PVN maksātāju reģistra, noteikt stingrākus kritērijus īpašajam PVN režīmam preču importa darījumos, veicināt reģistrēta PVN maksātāja pienākuma izpildi sniegt VID informāciju par darījumu norisi).

Ņemot vērā minēto, Latvijai ar 2020.gada 1.janvāri ir jānovērš pārkāpums un jāatceļ apgrieztā jeb reversā PVN maksāšanas kārtība būvizstrādājumu piegādēm.

Vienlaicīgi Finanšu ministrija plāno iesniegt Eiropas Komisijai jaunu pieprasījumu par atkāpes piešķiršanu no Direktīvas 2006/112/EK normām par apgrieztās jeb reversās PVN maksāšanas kārtības piemērošanu, ierobežojot būvizstrādājumu tvērumu, kam būtu piemērojama minētā kārtība.

**3.8. Sadzīves elektronisko iekārtu un sadzīves elektroniskās aparatūras piegāde**

Lai apkarotu krāpšanos sadzīves elektrotehnikas preču tirdzniecības nozarē, apgrieztā jeb reversā PVN maksāšanas kārtība no 2018.gada 1.janvāra ir ieviesta sadzīves elektronisko iekārtu un sadzīves elektroniskās aparatūras piegādēm.

Viena no nozarēm, kurā ir konstatēts augsts PVN nemaksāšanas risks, ir sadzīves elektrotehnikas preču tirdzniecības nozare. Kopš 2016.gada 1.aprīļa, kad stājās spēkā apgrieztā jeb reversā PVN maksāšanas kārtība mobilo telefonu, planšetdatoru, klēpjdatoru un integrālo shēmu ierīču piegādēm, ir būtiski samazinājusies PVN krāpšana attiecībā uz minēto preču piegādēm. Sadzīves preču ražotāju asociācijas vērtējumā pēc šīm izmaiņām strauji palielinājās PVN krāpšanās sadzīves elektrotehnikas preču grupā, jo šī ir nākamā vērtīgākā preču grupa, kam ir arī labi attīstīta tirdzniecība internetā. Tādējādi var secināt, ka notikusi PVN krāpniecības migrācija no mobilo telefonu, planšetdatoru, klēpjdatoru un integrālo shēmu ierīču piegādēm uz sadzīves elektronisko iekārtu un elektriskās sadzīves aparatūras piegādēm.

Valsts nodokļu politikas pamatnostādnēs kā viens no galvenajiem virzieniem ēnu ekonomikas apkarošanā ir minēta apgrieztās jeb reversās PVN maksāšanas kārtības piemērošanas paplašināšana, tajā skaitā arī attiecībā uz sadzīves tehnikas piegādēm.

Tādējādi 2017.gada 27.jūlijā tika pieņemti grozījumi Pievienotās vērtības nodokļa likumā, kas nosaka apgrieztās jeb reversās PVN piemērošanas kārtības piemērošanu sadzīves elektronisko iekārtu un sadzīves elektroniskās aparatūras piegādei no 2018.gada 1.janvāra.

Apgrieztā jeb reversā PVN maksāšanas kārtība sadzīves elektronisko iekārtu un elektriskās sadzīves aparatūras piegādēm ir piemērojama atbilstoši attiecīgajiem kombinētās nomenklatūras kodiem.

Tāpat kā būvizstrādājumu gadījumā Direktīva 2006/112/EK sadzīves elektronisko iekārtu un sadzīves elektroniskās aparatūras piegādei neparedz iespēju piemērot apgriezto jeb reverso PVN maksāšanas kārtību, un šāda regulējuma piemērošanai vēl bija nepieciešams lūgt Eiropas Komisiju piešķirt atkāpi no vispārējām Direktīvas 2006/112/EK normām.

Ņemot vērā strauji pieaugušo krāpniecību ar sadzīves elektronisko iekārtu un elektriskās sadzīves aparatūras iekšzemes piegādēm, Latvija sākotnēji iesniedza Eiropas Komisijai Ātrās reaģēšanas mehānisma paziņojuma veidlapu atbilstoši Direktīvas 2006/112/EK 199.b panta 2.punktā minētajai procedūrai. Pēc konsultācijām ar Eiropas Komisijas atbildīgajiem dienestiem tā tika atsaukta un, pamatojoties uz Direktīvas 2006/112/EK 395.pantu, Eiropas Komisijai tika nosūtīts pamatots pieprasījums par atkāpes nepieciešamību, kur tika izklāstīti iemesli šādas atkāpes piešķiršanas nepieciešamībai. Neskatoties uz to, no Eiropas Komisijas 2018.gada 12.janvārī tika saņemts paziņojums, kurā tā pauda nostāju, ka nepiekrīt atkāpes piešķiršanai, jo Eiropas Komisijai ir atšķirīgs viedoklis par radušās situācijas risinājumiem. Eiropas Komisija norādīja, ka sadzīves elektroniskās iekārtas un elektriskā sadzīves aparatūra var būt paredzēta privātam patēriņam, tādējādi radot risku, ka krāpšana pārvietojas tālāk uz leju pa piegādes ķēdi, ko būtu vēl grūtāk kontrolēt. Pārnesot visu PVN saistību izpildes pienākumu uz pēdējo ķēdes posmu, risks tiktu palielināts. Turklāt pastāv arī risks, ka krāpšana varētu pārvietoties uz citām dalībvalstīm vai citām nozarēm. Eiropas Komisija nav pārliecināta par citu Latvijas ieviesto kontroles pasākumu efektivitāti cīņā pret krāpšanu sadzīves elektroniskās iekārtu un elektriskā sadzīves aparatūras nozarē. Tādējādi atbilstoši Eiropas Komisijas secinājumam apgrieztā jeb reversā PVN maksāšanas kārtības nav uzskatāma par pienācīgu risinājumu, lai vērstos pret krāpšanos šajā nozarē.

Tāpat kā gadījumā ar būvizstrādājumu piegādēm, Latvija, reaģējot uz minēto paziņojumu, sagatavoja vēstules ar lūgumu izprast radušos situāciju attiecībā uz PVN krāpšanās lielo problēmu konkrētajā jomā un lūdza atjaunot Latvijas Eiropas Komisijā iesniegto iesniegumu  izskatīšanu pēc būtības, pamatojoties uz papildu informāciju, kas tika sniegta šajās vēstulēs un pievienota to pielikumos. Minētajās vēstulēs Latvija sagatavoja informāciju un papildus argumentus, lai izklāstītu apstākļus par nepieciešamību Latvijai atļaut ieviest apgriezto jeb reverso PVN maksāšanas kārtību sadzīves elektronisko iekārtu un elektriskās sadzīves aparatūras piegādēm. Tomēr Eiropas Komisija, sniedzot atbildi uz Latvijas vēstulēm, norādīja, ka šāda papildu informācija nenodrošina pietiekamu pamatojumu, lai Eiropas Komisija pārskatītu savu analīzi un secinājumus, kas izteikti tās paziņojumā, kurā tā iebilst pret Latvijas pieprasījumu piešķirt atkāpi, lai piemērotu apgriezto jeb reverso PVN maksāšanas sistēmu sadzīves elektronisko iekārtu un elektriskās sadzīves aparatūras piegādei.

Ņemot vērā minēto, ir secināms, ka Latvija ir pārkāpusi Direktīvā 2006/112/EK noteikto atkāpju saņemšanas kārtību. Tādējādi, neskatoties uz Latvijas centieniem izskaidrot situāciju, Eiropas Komisija Latvijai iesniedza oficiālu paziņojuma vēstuli par konstatēto pārkāpumu. Apzinoties to, Latvija ir apņēmusies novērst šo pārkāpumu, atceļot PVN regulējumu attiecībā uz apgrieztās jeb reversās PVN maksāšanas kārtības piemērošanu sadzīves elektronisko iekārtu un elektriskās sadzīves aparatūras piegādēm, sākot ar 2020.gada 1.janvāri.

Minētais termiņš noteikts, jo konkrēto nozaru PVN maksātājiem ir nepieciešams laiks sagatavoties, lai pārorientētos uz vispārējās PVN maksāšanas kārtības piemērošanu, pielāgojot uzskaites sistēmas (lai varētu veikt pareizu uzskaiti un atbilstoši aizpildītu PVN deklarācijas), un lai varētu realizēt pasākumus krāpniecisko darbību un negatīvo seku mazināšanā.

Indikatīvi vērtējot, apgrieztās jeb reversās PVN maksāšanas kārtības sadzīves elektronisko iekārtu un sadzīves elektriskās aparatūras piegādēm atcelšanas gadījumā ar 2020.gada 1.janvāri, tiktu radīta negatīva ietekme uz valsts budžeta ieņēmumiem 2020. gadā 15,7 milj. *euro*. Tomēr, ieviešot apgriezto jeb reverso PVN maksāšanas kārtību minēto preču piegādēm, ikgadējā plānoto nodokļu ieņēmumu summa no apgrieztās jeb reversās PVN maksāšanas kārtības ieviešanas tika vērtēta 27,5 milj. *euro* apmērā.  Līdz ar to, salīdzinot minētās prognozes, šīs kārtības divu gadu darbības laikā radīto pozitīvo efektu nozares sakārtošanā indikatīvi varētu novērtēt 11-12 milj. *euro* apmērā.

Lai kompensētu negatīvo fiskālo ietekmi, atceļot apgriezto jeb reverso PVN maksāšanas kārtību, būs nepieciešams veikt papildu pasākumus cīņai ar negodprātīgiem nodokļu maksātājiem un PVN krāpšanu, līdz ar to būs nepieciešams izstrādāt priekšlikumus ēnu ekonomikas mazināšanai. Paredzēts veikt grozījumus Pievienotās vērtības nodokļa likumā, kas stāstos spēkā 2019.gada 1.jūlijā un ar ko plānots kompensēt negatīvo fiskālo ietekmi (proti, paredzēt VID plašākas tiesības reģistrētus PVN maksātājus izslēgt no VID PVN maksātāju reģistra, noteikt stingrākus kritērijus īpašajam PVN režīmam preču importa darījumos, veicināt reģistrēta PVN maksātāja pienākuma izpildi sniegt VID informāciju par darījumu norisi).

Ņemot vērā minēto, Latvijai ar 2020.gada 1.janvāri ir jānovērš pārkāpums un jāatceļ apgrieztā jeb reversā PVN maksāšanas kārtība sadzīves elektronisko iekārtu un elektriskās sadzīves aparatūras piegādēm.

Vienlaicīgi Finanšu ministrija plāno iesniegt Eiropas Komisijai jaunu pieprasījumu par atkāpes piešķiršanu no Direktīvas 2006/112/EK normām par apgrieztās jeb reversās PVN maksāšanas kārtības piemērošanu, ierobežojot sadzīves elektronisko iekārtu un elektriskās sadzīves aparatūras tvērumu, kam būtu piemērojama minētā kārtība.

**3.9. Metālizstrādājumu piegāde un ar to saistītie pakalpojumi**

Apgrieztā jeb reversā PVN maksāšanas kārtība metālizstrādājumu piegādei un ar to saistītiem pakalpojumiem ir ieviesta no 2018.gada 1.janvāra.

Kopš 2011.gada 1.oktobra Latvijā, pamatojoties uz PVN direktīvas 199.panta 1.punkta “d” apakšpunktu, ir ieviesta apgrieztā jeb reversā PVN maksāšanas kārtība darījumiem ar metāllūžņiem. Šī kārtība ir sevi apliecinājusi un darījumos ar metāllūžņiem palīdzējusi novērst krāpnieciskus darījumus.

PWC ziņojumā tiek atzīmēts, ka, sākot ar 2011.gadu, atkritumu un lūžņu vairumtirdzniecības īpatsvars pret tautsaimniecību samazinājās tāpat, kā samazinājās nozares neto apgrozījums mikro un mazo uzņēmumu kategorijās. Līdzīga tendence tika novērota šķirotu materiālu pārstrādes nozarē, kur 2011. gads iezīmē apgrozījuma krituma sākšanos. Pieņemams, ka minētā specifika norāda uz iespējamo fiktīvo darījumu vērtību un krāpniecisko shēmu esību nozarē pirms apgrieztās jeb reversās PVN maksāšanas kārtības piemērošanas un ko, ieviešot šo kārtību, izdevās apturēt.

Tomēr joprojām tiek konstatēti krāpnieciski darījumi ar metāllūžņu tālākas apstrādes produktiem – lietņiem, kā arī melno un krāsaino metālu un to sakausējumu pusfabrikātiem un izejmateriāliem. Pēc VID informācijas pēdējo gadu laikā auditu rezultātā ir konstatētas PVN krāpšanās shēmas ar alumīnija, vara, misiņa, metāla lietņiem, caurulēm, stieņiem, loksnēm, kā arī ar armatūru un stiegrojumu.

Mašīnbūves un metālapstrādes rūpniecības asociācija, ņemot vērā tās veiktās izpētes rezultātus un starptautisko praksi, ir rekomendējusi paplašināt apgrieztās jeb reversās PVN maksāšanas kārtības piemērošanu attiecībā uz metālizstrādājumu piegādēm.

Valsts nodokļu politikas pamatnostādnēs kā viens no galvenajiem virzieniem ēnu ekonomikas apkarošanā ir minēta apgrieztās jeb reversās PVN maksāšanas kārtības piemērošanas paplašināšana, tajā skaitā arī attiecībā uz metālizstrādājumus piegādēm.

Tādējādi 2017.gada 27.jūlijā tika pieņemti grozījumi Pievienotās vērtības nodokļa likumā, kas nosaka apgrieztās jeb reversās PVN piemērošanas kārtības piemērošanu metālizstrādājumu un ar to saistīto pakalpojumu piegādei no 2018.gada 1.janvāra.

Ņemot vērā šo nozares ekspertu novērtējumu, apgrieztā jeb reversā PVN maksāšanas kārtība Latvijā ir attiecināma uz dažādu metālizstrādājumu piegādēm atbilstoši kombinētās nomenklatūras kodiem.

Direktīvas 2006/112/EK 199.a panta 1.punkta “j” apakšpunktā ir paredzēta iespēja šādu preču piegādei piemērot apgriezto jeb reverso PVN maksāšanas kārtību. Tomēr tā kā šīs Direktīvas 2006/112/EK normas darbības termiņš ir 2018.gada 31.decembris, bet šādas kārtības piemērošanas laikam ir jābūt vismaz divi gadi, Latvija nevarēja izmantot šo Direktīvas 2006/112/EK regulējumu. Līdz ar to bija nepieciešams lūgt Eiropas Komisiju piešķirt atkāpi no vispārējām Direktīvas 2006/112/EK normām.

Ņemot vērā minēto, Eiropas Komisijai tika nosūtīts pamatots pieprasījums par atkāpes nepieciešamību, kur tika izklāstīti iemesli šādas atkāpes piešķiršanas nepieciešamībai un iemesliem. Eiropas Komisija deva savu akceptu šādas atkāpes piešķiršanai līdz 2018.gada 31.decembrim attiecībā uz melno un krāsaino metālu pusfabrikātu piegādēm. ECOFIN 2018.gada 2.oktobra sanāksmē tika apstiprināts īstenošanas lēmums, kas dod Latvijai iespēju ieviest apgriezto jeb reverso PVN maksāšanas kārtību melno un krāsaino metālu pusfabrikātu piegādēm.

Pievienotās vērtības nodokļa likumā no 2018.gada 1.janvāra līdz 31.decembrim ir paredzēts plašāks regulējums attiecībā uz apgrieztās jeb reversās PVN maksāšanas kārtības piemērošanu šajā nozarē nekā to paredz piešķirtā atkāpe. Līdz ar to ir nepieciešams veikt grozījumus Pievienotās vērtības nodokļa likumā, lai precizētu apgrieztās jeb reversās PVN maksāšanas piemērošanu atbilstoši piešķirtajai atkāpei.

Papildus 2018.gada 2.oktobrī ECOFIN sanāksmē tika apstiprināts priekšlikums Direktīvai 2006/112/EK, ar kuru tiek pagarināta līdz 2022.gada 1.jūlijam 199.a panta darbība. Tādējādi arī pēc 2018.gada 31.decembra Latvijai, pamatojoties uz Direktīvas 2006/112/EK 199.a pantu, būs tiesības piemērot apgriezto jeb reverso PVN maksāšanas kārtību metālizstrādājumu nozarē.

Ņemot vērā minēto, ir secināms, ka apgriezto jeb reverso PVN maksāšanas kārtību melno un krāsaino metālu pusfabrikātu piegādēm ir svarīgi piemērot arī turpmāk.

**3.10. Spēļu konsoļu piegāde**

Apgrieztā jeb reversā PVN maksāšanas kārtība spēļu konsoļu piegādei ir ieviesta no 2018.gada 1.janvāra.

Minētā kārtība spēļu konsolēm ir ieviesta pēc Latvijas Datortehnoloģiju asociācijas ierosinājuma un veiktā izvērtējuma. Ieviešot apgrieztās jeb reversās PVN maksāšanas kārtību mobilo telefonu, planšetdatoru, klēpjdatoru un integrālo shēmu ierīču piegādēm, Latvija neizmantoja tiesības ieviest šo kārtību spēļu konsoļu piegādēm. Tomēr ir konstatēts, ka pēc šīm izmaiņām ir palielinājusies PVN krāpšana arī spēļu konsoļu tirdzniecības jomā, jo šīs preces ir neliela izmēra ar samērā augstu vērtību un ar labi attīstītu tirdzniecību internetā.

Grozījumi Pievienotās vērtības nodokļa likumā, kas nosaka apgrieztās jeb reversās PVN piemērošanas kārtības piemērošanu spēļu konsoļu piegādei, tika pieņemti 2017.gada 27.jūlijā.

Direktīvas 199.a panta 1.punkta “h” apakšpunktā ir paredzēta iespēja spēļu konsoļu piegādei piemērot apgriezto jeb reverso PVN maksāšanas kārtību. Taču, ņemot vērā, ka Latvijai nav tiesības izmantot Direktīvas 2006/112/EK 199.a panta pirmā punkta “h” apakšpunktā minēto pasākumu, jo tas ir terminēts līdz 2018.gada 31.decembrim un līdz ar to nevar tikt izpildīts pantā minētais nosacījums par vismaz divu gadu termiņu, tad Latvijai bija nepieciešams lūgt Eiropas Komisiju piešķirt atkāpi no vispārējām Direktīvas 2006/112/EK normām.

Ņemot vērā minēto, Eiropas Komisijai tika nosūtīts pamatots pieprasījums par atkāpes nepieciešamību, kur tika izklāstīti iemesli šādas atkāpes piešķiršanas nepieciešamībai un iemesliem. Eiropas Komisija deva savu akceptu šādas atkāpes piešķiršanai līdz 2018.gada 31.decembrim. 2018.gada 13.martā tika pieņemts īstenošanas lēmums, kas dod Latvijai ieviest apgriezto jeb reverso PVN maksāšanas kārtību spēļu konsoļu piegādēm.

2018.gada 2.oktobrī ECOFIN sanāksmē tika apstiprināts priekšlikums Direktīvai 2006/112/EK, ar kuru tiek pagarināta līdz 2022.gada 1.jūlijam 199.a panta darbība. Tādējādi arī pēc 2018.gada 31.decembra Latvijai, pamatojoties uz Direktīvas 2006/112/EK 199.a pantu, būs tiesības piemērot apgriezto jeb reverso PVN maksāšanas kārtību spēļu konsoļu piegādēm.

Ņemot vērā minēto, ir secināms, ka apgriezto jeb reverso PVN maksāšanas kārtību spēļu konsoļu piegādēm ir svarīgi piemērot arī turpmāk.

**4. Secinājumi un priekšlikumi**

Ņemot vērā iepriekš izklāstīto, ir izdarāmi šādi secinājumi un ir rosināmi šādi priekšlikumi.

**4.1. Secinājumi**

1. Apgrieztā jeb reversā PVN maksāšanas kārtība ir īstermiņa pasākums krāpšanas apkarošanai attiecīgajā nozarē un ir efektīvs līdzeklis cīņai pret krāpšanos tādos gadījumos, kad tiek realizētas krāpšanās shēmas ar tā saucamo “pazudušo komersantu” izmantošanu. Savukārt cīņai ar pārējiem krāpšanās un izvairīšanās no nodokļu nomaksas gadījumiem apgrieztās jeb reversās PVN maksāšanas kārtības izmantošana nav efektīva, un ir izmantojami citi kontroles instrumenti.

2. Lai ieviestu apgriezto jeb reverso PVN maksāšanas kārtību ir nepieciešami pamatoti dati par PVN krāpšanu attiecīgajā nozarē ar konkrētām precēm un pakalpojumiem.

3. Būtu ņemams vērā Eiropas Komisijas viedoklis, ka apgriezto jeb reverso PVN maksāšanas kārtību nav vēlams piemērot mazumtirdzniecības līmenī attiecībā uz precēm, kas var būt paredzētas privātajam patēriņam, jo pastāv risks, ka krāpšanās pārvietosies tālāk pa piegādes ķēdi, ko varētu būt grūtāk nokontrolēt.

4. Pirms apgrieztās jeb reversās PVN maksāšanas kārtības ieviešanas ir jāveic citi pasākumi attiecīgās nozares sakārtošanai un jāievieš kontroles instrumenti, kas palīdzēs apkarot krāpšanu.

5. Apgrieztās jeb reversās PVN maksāšanas kārtības ieviešana Latvijā dažādās nozarēs ir bijusi lietderīga un sasniegusi mērķi samazināt PVN krāpšanas risku, kā arī kopumā ir uzlabojusi situāciju attiecīgajās nozarēs.

6. Gadījumos, kad nepieciešams lūgt atkāpi no Direktīvas 2006/112/EK vispārējām normām, lai ieviestu apgriezto jeb reverso PVN maksāšanas kārtību, ir ievērojama Direktīvā 2006/112/EK noteiktā atkāpes pieprasīšanas procedūra.

**4.2. Priekšlikumi**

1. Kamēr apgrieztā jeb reversa PVN maksāšanas kārtība ir efektīvs līdzeklis cīņā ar PVN krāpšanu, turpināt piemērot šo kārtību tajās nozarēs, kurās tā ir ieviesta saskaņā ar Direktīvu 2006/112/EK.

2. Arī turpmāk analizējot apgrieztās jeb reversās PVN maksāšanas kārtības ieviešanas nepieciešamību kādā nozarē, izvērtēt, vai ir pietiekami pierādījumi par PVN krāpšanu, vai šādas kārtības ieviešana ir efektīvākais instruments cīņai ar krāpšanu, un vai šo krāpšanu konkrētajā nozarē ir iespējams novērst ar citiem kontroles instrumentiem.

3. Gadījumā, ja tiek konstatēta PVN krāpšana kādā nozarē, pieprasot atkāpes no Direktīvas 2006/112/EK normām attiecībā uz apgrieztās jeb reversās PVN maksāšanas kārtības ieviešanu, ievērot noteikto atkāpes saņemšanas kārtību un ieviest attiecīgo regulējumu nacionālajos normatīvajos aktos tikai pēc īstenošanas lēmuma pieņemšanas par atkāpes piešķiršanu.

Finanšu ministre Dana Reizniece-Ozola

Lukjanska, 67095514

[Diana.Lukjanska@fm.gov.lv](mailto:Diana.Lukjanska@fm.gov.lv)

1. Atbilstoši spēkā esošajam regulējumam Direktīvas 2006/112/EK 199.a un 199.b pantā minēto pasākumu termiņš ir noteikts 2018.gada 31.decembris. 2018.gada 2.oktobrī ECOFIN sanāksmes laikā ir apstiprināts jauns priekšlikums, ar kuru minēto pasākumu termiņš tiek pagarināts līdz 2022.gada 30.jūnijam, t.i., datumam, kad plānots ieviest galīgo PVN sistēmu, kā rezultātā ievērojami būtu samazinās krāpšanās iespējām. [↑](#footnote-ref-1)
2. Atbilstoši spēkā esošajam regulējumam Direktīvas 2006/112/EK 199.a un 199.b pantā minēto pasākumu termiņš ir noteikts 2018.gada 31.decembris. 2018.gada 2.oktobrī ECOFIN sanāksmes laikā ir apstiprināts jauns priekšlikums, ar kuru minēto pasākumu termiņš tiek pagarināts līdz 2022.gada 30.jūnijam, t.i., datumam, kad plānots ieviest galīgo PVN sistēmu, kā rezultātā ievērojami būtu samazinās krāpšanās iespējām. [↑](#footnote-ref-2)
3. Study and Reports on the VAT Gap in the EU-28 Member States: 2018 Final Report https://ec.europa.eu/taxation\_customs/sites/taxation/files/2018\_vat\_gap\_report\_en.pdf [↑](#footnote-ref-3)
4. Lai noteiktu, cik lieli ir krāpšanas apmēri ar PVN katrā valstī, starptautiskajā praksē izmanto tā saucamo PVN plaisas (VAT GAP) aprēķinu. PVN plaisa parāda procentuālo starpību starp PVN, kurš būtu jāiekasē, un faktiski iekasēto PVN. [↑](#footnote-ref-4)
5. Līgums starp Beļģijas Karalisti, Dānijas Karalisti, Vācijas Federatīvo Republiku, Grieķijas Republiku, Spānijas Karalisti, Francijas Republiku, Īriju, Itālijas Republiku, Luksemburgas Lielhercogisti, Nīderlandes Karalisti, Austrijas Republiku, Portugāles Republiku, Somijas Republiku, Zviedrijas Karalisti, Lielbritānijas un Ziemeļīrijas Apvienoto Karalisti (Eiropas Savienības dalībvalstīm) un Čehijas Republiku, Igaunijas Republiku, Kipras Republiku, Latvijas Republiku, Lietuvas Republiku, Ungārijas Republiku, Maltas Republiku, Polijas Republiku, Slovēnijas Republiku, Slovākijas Republiku par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai [↑](#footnote-ref-5)
6. Padomes 1977. gada 17. maija Sestā direktīva (77/388/EEK) par to, kā saskaņojami dalībvalstu tiesību akti par apgrozījuma nodokļiem — Kopēja pievienotās vērtības nodokļu sistēma: vienota aprēķinu bāze (spēkā līdz 2006.gada 31.decembrim) [↑](#footnote-ref-6)